Ди къуэш республикэхэм
Домбейм къылъос
Къэрэшей-Шэрджэс. Гъатхэпэм и 31-м щыщIэдзауэ мэлыжьыхьым и 8 пщIондэ республикэм и Домбей курорт жылагъуэм щекIуэкIынущ фристайлымкIэ зэхьэзэхуэхэр. Сочэ зыхуеину уэсым хуэдиз зэрыщытемылъым къыхэкIыу, Домбей апхуэдэ Iэмалыр къылъысащ.
КъШР-м Физкультурэмрэ спортымкIэ и министерствэм къызэритымкIэ, Урысейм и кубокыр къэхьынымкIэ кIэух зэхьэзэхуэм кърихьэлIэнущ къэралым и спортсмени 150-м щIигъу. Апхуэдэуи екIуэкIынущ слоуп–стайл дисциплинэмкIэ къэралым пашэныгъэр къыщыхьынымкIэ зэпеуэрэ чемпионатрэ.
ЗэпыщIэныгъэм зрагъэубгъу
Адыгей. Республикэм мэкъумэш хозяйствэмкIэ и министр Петров Юрийрэ Краснодар крайм и губернаторым и къуэдзэ Кутыгин Эдуардрэ Iэ традзащ лъэныкъуитIыр мэкъумэш хозяйствэ, ерыскъыпхъэ промышленность IэнатIэхэм щызэдэлэжьэным нэхъри зегъэужьыным теухуа зэгурыIуэныгъэм.
ЩIыналъэхэм я ведомствэхэр унэтIыныгъэ зыбжанэм щызэдэлэжьэнущ, агропромышленнэ комплексым и лэжьакIуэхэр ягъэхьэзырынущ, абыхэм я IэщIагъэм, щIэныгъэм зрагъэужьынущ. Хьэрычэт цIыкIумрэ курытымрэ я зэпыщIэныгъэхэм зрагъэубгъунущ.
УЭРДОКЪУЭ Женя.
